Polisielid sterf toe twee hom by huis inwag(Foto: SA Polisie) ŉ KwaZulu-Natalse polisiebeampte is Vrydagaand dood toe minstens twee mans hom by sy huis ingewag en op hom losgebrand het. Kol. Brenda Muridili, nasionale polisiewoordvoerder, het gesê konst. Xolani Zulu (32) het omstreeks 19:30 gister by sy huis in KwaNyuswa opgedaag. Hy was nie aan diens nie. “Die verdagtes, met wat soos ŉ geweer en ŉ handwapen gelyk het, het sonder waarskuwing op die konstabel losgebrand. Hy het op die toneel gesterf,” het sy gesê. Zulu, ŉ getroude pa met drie jong kinders, was verbonde aan die KwaNdengezi-polisiestasie en is al agt jaar lank ŉ polisiebeampte. Genl. Khehla Sitole, nasionale polisiehoof, het sy medelye met Zulu se gesin betuig en beveel dat die polisie se 72 uur lange aktiveringsplan in werking gestel word om sy moordenaars op te spoor. Ingevolge dié plan word hulpbronne soos misdaadintelligensie, forensiese dienste en die hulp van byvoorbeeld die Valke ingeroep. Die polisie het ŉ beroep op enigiemand met inligting oor die voorval gedoen om Stop Misdaad by 08600 10111 te bel.